EVER พุ่ง 5% นิวไฮรอบ 1 ปี 4 เดือน ตอกย้ำผลงานเทิร์นอะราวด์ เล็งผุดโครงการใหม่ปลายปี 61
EVER พุ่ง 5% นิวไฮรอบ 1 ปี 4 เดือน ตอกย้ำผลงานเทิร์นอะราวด์ เล็งผุดโครงการใหม่ปลายปี 61 ล่าสุด ณ เวลา 10.42 น. อยู่ที่ระดับ 0.61 บาท บวก 0.03 บาท หรือ 5.17% สูงสุดที่ระดับ 0.61 บาท ต่ำสุดที่ระดับ 0.58 บาท ด้วยมูลค่าการซื้อขาย 15.49 ล้านบาท
5 ต.ค. 2561

ผู้สื่อข่าวรายงานว่า ราคาหุ้นบริษัท เอเวอร์แลนด์ จำกัด (มหาชน) หรือ EVER ณ เวลา 10.42 น. อยู่ที่ระดับ 0.61 บาท บวก 0.03 บาท หรือ 5.17% สูงสุดที่ระดับ 0.61 บาท ต่ำสุดที่ระดับ 0.58 บาท ด้วยมูลค่าการซื้อขาย 15.49 ล้านบาท

 
ทั้งนี้ ราคาหุ้น EVER ปรับตัวขึ้นแรงติดต่อกัน 3 วันติด นับตั้งแต่ราคาหุ้นปิดที่ระดับ 0.51 บาท เมื่อวันที่ 2 ต.ค. 61 และทำจุดสูงสุดในรอบ 1 ปี 4 เดือน นับตั้งแต่ราคาหุ้นปิดที่ระดับ 0.62 บาท เมื่อวันที่ 9 พ.ค. 60 โดยคาดว่านักลงทุนเข้ามาซื้อหุ้นเพื่อเก็งกำไรผลประกอบการ หลังผู้บริหารออกมาให้ความมั่นใจว่าผลการดำเนินงานปีนี้จะสามารถพลิกกลับมามีกำไรจากปีก่อนขาดทุน 278 ล้านบาท
 
อนึ่งก่อนหน้านี้ นายสวิจักร์ โลจายะ ประธานกรรมการ EVER เปิดเผยว่า ช่วงเดินก.ย.ที่ผ่านมา บริษัทเริ่มโอนโครงการ”เดอะโพลิแทน บรีซ”ที่มีมูลค่าโครงการ 2,000 ล้านบาท โดยมียอดโอนมูลค่า 300-400 ล้านบาท จากยอดขายจำนวน 130-150 ยูนิต ซึ่งโครงการทั้งหมดมีจำนวนกว่า 500 ยูนิต ทั้งนี้ส่วนที่เหลือจะทยอยโอนไปถึงเดือน ธ.ค.61 ซึ่งปัจจัยดังกล่าวจะช่วยหนุนรายได้ปีนี้ให้เพิ่มขึ้นเกือบเท่าตัวจากปีก่อนที่มีรายได้ 704 ล้านบาท และคาดว่าจะพลิกเป็นกำไรจากปีก่อนที่ขาดทุน
“ในปีนี้โครงการเดอะโพลิแทน บรีซ จะเป็นพระเอกในการทำให้ผลประกอบการเราดีขึ้น โดยในเดือนกันยายนนี้น่าจะเห็นยอดโอนได้ราว 300 ล้านบาท และทยอยโอนเรื่อย ๆ ที่ผ่านมาการตอบรับที่ดีมากจากลูกค้า เช่น ห้องพรีเมี่ยมราคา 8 ล้านบาท ขายได้กว่า 70% และตอนนี้ทีมมาร์เก็ตติ้ง EVER เร่งการโอน โดยการจัดโปรโมชั่น แถมเฟอร์นิเจอร์, อยู่ฟรี 1 ปี ฯลฯ เป็นต้นเพื่อกระตุ้นยอดขายเพิ่ม” นายสวิจักร์ กล่าว
ทั้งนี้ โครงการแนวสูงย่านสนามบินน้ำทั้ง 3 โครงการ “เดอะ โพลิแทน ริฟ”, “เดอะโพลิแทน อควา”และ”เดอะโพลิแทน บรีซ” ยังคงได้รับความสนใจจากลูกค้าในการเข้าชม โดย”เดอะ โพลิแทน ริฟ”และ”เดอะโพลิแทน อควา”จะทยอยรับรู้ปลายปีนี้ และปลายปีหน้าตามลำดับ
ทั้งนี้ นอกจากโครงการแนวสูงแล้ว โครงการแนวราบภายใต้แบรนด์ “มายโฮมอเวนิว” ก็มีความสำคัญ เพื่อให้ EVER มีความแข็งแกร่งและยั่งยืนในการสร้างรายได้ในอนาคตมากขึ้น ซึ่ง “มายโฮมอเวนิว” ทำเลย่านรามอินทรา-จตุโชติ ราคา 3 ล้านกว่าบาท ซึ่งเปิดขายในช่วงเดือน มี.ค.-เม.ย.ที่ผ่านมาก็มีแนวโน้มที่จะเริ่มโอนได้ภายในปลายปีนี้บางส่วน
นอกจากนี้อาจเห็นการเปิดโครงการแนวราบเพิ่มอีก 1 โครงการในช่วงสิ้นปี ซึ่งถือว่าเปิดได้เร็วกว่าแผนที่กำหนดไว้จะเปิดในช่วงต้นปีหน้า